钦定古今图书集成/理学汇编/文学典/第199卷 > 《跋黄瀛甫拟陶诗》真德秀
## 钦定古今图书集成/理学汇编/文学典/第199卷 > 《跋黄瀛甫拟陶诗》真德秀

予闻近世之评诗者曰：“渊明之辞甚高，而其指则出
于庄、老。康节之辞若卑，而其指则原于六经。”以余观
之，渊明之学，正自经术中来，故形之于诗，有不可掩。
荣木之忧，逝川之叹也；贫士之咏，箪瓢之乐也。《饮酒》
末章有曰：“羲农去我久，举世少复真。汲汲鲁中叟，弥
缝使其淳。”渊明之智及此，是岂元虚之士所可望邪？
虽其遗宠辱，一得丧，真有旷达之风，细玩其词，时亦
悲凉感慨，非无意世事者。或者徒知义熙以后不著
年号，为耻事二姓之验，而不知其眷眷王室。盖乃祖
长沙公之心，独以力不得为，故肥遁以自绝。食薇饮
水之言，衔木填海之喻，至深痛切，顾读者弗之察尔。
渊明之志若是，又岂毁彝伦、外名教者，可同日语乎？
三山黄君瀛甫拟作《陶诗》，优游澹泊，味出言外，盖所
谓“亹亹迫真”者。予尝病世之论者于渊明之蕴有所
未究，故以是质之，而未知其当与否也。瀛甫其有以
起予哉！